પાટીદાર અનામતના મુદ્દે પાસ અને કોંગ્રેસ વચ્ચે વિવિધ બેઠકો બાદ છેલ્લા બે દિવસથી વાતો અટકી ગઇ છે. દિનેશ બાંભણિયા સહિતના પાસ કોર કમિટિના સભ્યો શુક્રવારે કોંગ્રેસ સાથે મુલાકાત કરવા અને આ અંગે આખરી નિર્ણય લેવા દિલ્હી ગયા હતા. પરંતુ આખો દિવસ રાહ જોયા છતાં કોંગ્રેસ તરફથી બેઠક માટે સમય ન મળતા તેઓ ગુસ્સે થયા હતા અને દિનેશ બાંભણિયાએ કોંગ્રેસને 24 કલાકનું અલ્ટિમેટમ આપ્યું હતું. એ પછી શનિવારે અનામતના મુદ્દે પાસ અને કોંગ્રેસને બંધારણીય સૂચન કરનાર કોંગ્રેસ નેતા કપિલ સિબ્બલ વડોદરા આવ્યા હતા. આ દરમિયાન અનામતનો મુદ્દો ઉકલે એવી શક્યતા હતી. પાસના સભ્યો પણ વડોદરા પહોંચ્યા હતા. આ અંગે લિલત વસોયાએ કહ્યું હતું કે, શુક્રવારે પાસ અને કોંગ્રેસ વચ્ચે કોમ્યુનિકેશન ગેપ રહ્યો હતો, પરંતુ આજે કોંગ્રેસ સાથે બેઠક થશે એવી અમને આશા છે. જો કે, શનિવારે કપિલ સિબ્બલ અને પાસ વચ્ચે કોઇ બેઠક થઇ નહોતી. ત્યાર બાદ અનામત મુદ્દે કોંગ્રેસ તથા પાસની શું વાત થઇ, શું નિર્ણય લેવાયો એ અંગે કોઇ માહિતી કોંગ્રેસ કે પાસ તરફથી આપવામાં આવી નથી.